六月廿九神林寺池上荷花
作者：釋居簡
朝代：宋

paragraphs: 凉沼承芳薰，急雨壓炎暑。
葉葉蚌觸碎，頃刻萬斛許。
痕玉臉能薄，著得許多雨。
駢頭如有愬，低簪欲相語。
摧拉翡翠翼，零亂鴛鴦羽。
賸擬牋老天，細意冩心膂。
約束誅雲師，前驅卷晴宇。
紅酣盡扶起，綠摇並搴舉。
蘋末風亦好，人間暍隨愈。
太一泠然舟，著我歌白苧。